  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Москваын «Россия» адӟытон-форум (0+) улсын Удмуртилэн нуналаз анай кылъёсты но йӧскалык лулчеберетэз утёнъя, дышетонъя но вӧлмытонъя «Сохраняя родные языки» форум ортчиз. Куноосты кылъёсты дышетонъя туала амалъёсын но егитъёслэн йӧскалык лулчеберетъя ӵектосъёсынызы тодматӥзы. Со сярысь элькун тӧролэн но кивалтэтлэн пресс-службазы ивортӥз. Удмурт кыллэн но удмурт калыклэн лулчеберетэзлэн аспӧртэмлыкъёсыз сярысь нырысетӥ урокын Можгаысь дышетӥсьёсты дасянъя Т. К. Борисов нимо коллеждын 4-тӥ курсын дышетскись Марина Сергеева вераз. Удмуртиысь Йӧскалык дышетонъя научно-исследовательской институтысь ӧнерчи Анна Бородина «Удмурт кылдунне» порталлэсь дышетон ресурсъёссэ возьматӥз. Отчы кылэз, лулчеберетэз но сям-йылолъёсты дышетонъя материалъёс, удмурт кылын выжыклъёс, спектакльёс но мультфильмъёс пыро. Удмуртиысь Калыкъёслэн эшъяськон юртысьтызы ӧнерчи Богдан Анфиногенов егитъёслэн удмурт кылэз утёнъя но азинтонъя ӵектосъёсынызы тодматӥз. Надежда Мерзякова — Лудорвайысь Совето Союзлэн Героез А. М. Лушников нимо школалэн кивалтӥсез, анай кылъя дышетӥсьёслэн огъягосси вожвылъяськоназы «Учитель-мастер» номинацын вормись — нылпиослы йӧскалык лулчеберетъя «Гуждор» фестиваль сярысь вераз. Удмурт кылын «Шудон корка» нылпи телепередача сярысь Ольга Фархутдинова вераз. Удмуртиысь Йӧскалык дышетонъя институтысь ӧнерчи Антон Васильев узьыгумы лэсьтон пыр анай кылэз дышетонын крезьгур лулчеберетэз дышетонлэсь кужымзэ усьтӥз. Алнаш ёросысь «Родничок» нылпи садысь воспитательёс Светлана Куликова, Екатерина Васильева, Алёна Петрова егитъёсты вашкала ӧнеръёсы, чеберлыко калык киужъёсы кыскыны луонлыкъёсты возьматӥзы. « "Родничок" нылпи садысь воспитательёс куиськон но керамика пыр вордскем шаерез яратон но гажан мылкыд кылдытонъя мастер-класс возьматӥзы, йӧскалык лулчеберет дышетонэз быдэстон сярысь веразы. Кылзӥсьёсты куиськонлэн но горд сюйлэсь ибырвесьёсты суреданлэн инъетъёсынызы тодматскыны ӧтизы. Куиськон но горд сюен ужан капчи ӧвӧл, бадӟым саклык но чидан кулэ, вань пыриськисьёс ужез быдэстыны быгатӥзы, пӧрмытэм арбериоссэс сьӧразы нуизы » Галина Павлова, Алнаш ёросысь дышетонъя управленилэн кивалтӥсез Глазкарысь инженерно-педагогической университетысь студентъёс адӟытонлэсь кунооссэ удмурт театр дуннеен тодматӥзы. Тодэ вайытом, 5-тӥ толсуре Москваысь ВДНХ-ын «Россия» адӟытон-форумлэн кунооссэ элькунмылэн лулчеберетэныз, поттэм ваньбуреныз, азинсконъёсыныз но луонлыкъёсыныз тодматӥзы. Тегъёс: удмурткыл Дышетон йӧскалыклулчеберет форум Удмуртия  